Отказът като форма на протест
С течение на времето от раждането на детето оставаме очаровани от факта колко добре децата, въпреки крехката им възраст, се ориентират в дадена ситуация. Децата имат изострена и безпогрешна чувствителност относно обкръжението. В този смисъл непрекъснато даваните забрани и команди, контролиращи поведението на детето, ще бъдат възприети от него като несправедливи. Детето ще усети, когато го предупреждавате и забранявате с оглед на безопасността му. Но когато „не“-тата са много не означава ли, че ограничавате твърде много похода му към опознаването на света. И ако отхвърляте тази вероятност, под претекст за безопасността му, то контра въпросът ще е действително ли добре се грижите за малкия човек и му осигурявате достатъчно безопасно място за игра?! Или може би вещите са ви по-скъпи от любознателността на детето, качеството, което предразполага развитието на заложената в него интелигентност...
Когато чува прекалено често „недей“, детето инстинктивно усеща, че не всички са предназначени да го предпазят от болка (да не падне, да не се удари, да не пострада), а като ограничаване на собствената му воля да разбира нещата. Налагането на чужд авторитет без той да е съобразен с нуждите му, се възприема на инстинктивно „генетично“ ниво като жест да се накърнят възможностите му да оцелява. С други думи детето чувства това като несправедливо. Активното дете, умното дете, няма да се подчини на поредицата отрицания и команди, то ще изрази своето недоволство и ще протестира, т.е. няма да „слуша“.
Детето не може да се разглежда като същество, което се опитва да се наложи над родителя. Тук следва да се замислим за собствената си ценността система – дали отделяме достатъчно време за детето, какъв модел на поведение залагаме у него чрез нашето поведение, защото то се учи и развива имитирайки ни. Макар и малко то е индивидуалност и общуването с него следва да е двупосочно. Разговарянето е най-успешният метод за справяне с пакостници. Изисква време, когато „положението е изпуснато“. Когато възрастният казва „недей“ трябва да обясни защо. Не мислете, че детето няма да разбере. Само интонацията в гласа ви ще му е достатъчна, за да може то да направи извода за казаното от вас и да се съобрази с него. Когато „недей“ се разреди в общуването с детето, освен това, ще носи и необходимата тежест, за разлика от преди.
 
Когато детето не слуша, поради липса на внимание
Понякога детето отказва да се „подчинява“ и „произвежда“ поредица бели. Добре де, а забелязали ли сте напоследък, че се обръщате към него само, когато то събори тенджерата с ядене, ритне другарчето си или посипе главата си с пясък. И вие се втурвате, поправяте щетите, говорите му... а то се радва на гласа и вниманието ви.
Според психолозите, когато детето изпитва дефицит на внимание от страна на родителя, проявява изобретателност в привличането на такова, изразяващо се като проблемно поведение. Това е като несъзнателен рефлекс на детето да изрази „Мамо/тате толкова се нуждая от теб и твоята обич!“ 
Колкото и странно да е, родителите реагираме много по-остро и бързо на проблемното поведение, за което в повечето случаи, носим самите ние вина, отколкото на непослушанието от страна на детето. 
Лошото поведение се превръща в сериозен проблем, ако не се опитаме да променим нещата. Детето просто възприема подобен модел на поведение за успешен, в следствие на което един ден нещата могат да ескалират над границите на допустимото и възприетите обществени норми.
Начин за справяне с проблема е родителят да започне да се интересува повече от живота на детето, от случващото се в детската градина, училище, от неговите интереси и да го окуражава в стъпките, които предприема и успехите му. 

Когато „няма“ е заради ревност или обида
Думичката „няма“ обикновено се появява осезаемо при наличие на две деца в семейството, особено когато тяхната разлика във възрастта е малка.
Появата на братче или сестриче е истинско изпитание за първородното дете. Въпреки че то се радва на бебето, съвсем нормално е да реагира на липсата на внимание. Нека грижите по новороденото не изтласкват общуването с каката или баткото. Напротив, докато необходимостта от родителя за пеленачето е физическа, първото се нуждае от емоционалното изразяване на любов към него. Времето специално предназначено за игра и внимание на по-голямото, ще предотврати формирането на чувство на обида и ревност – от факта, че бебето го е изместило и в родителското сърце вече няма място за него. Налага се родителят освен да намери начин да съхрани физическите си сили по отглеждането на двете деца, да подходи мъдро във възпитанието им и поведението си към тях. Изисква се доза дипломатичност в подхода на родителя към рожбите му и умение да се приобщи по-голямото в грижите за по-малкото дете. Целта е не да се натовари то с отговорности, а да се почувства значимо.
Времето, вниманието и изразяването на любов към едното или другото позволява на децата да се ориентират за мястото им в семейството, че са равнопоставени, което и предотвратява развитието на негативни отношения между тях.

"Не искам" като повик за помощ
Замисляли ли сте се, че отказът на детето да изпълни дадена заръка на родителя е продиктуван от чувство на страх? Страх от провал. Не ни се вижда естествено при децата да е развито подобно явление, но трябва да приемем, че на вид елементарните дейности за нас, на тях понякога им изглеждат като изпитание, дали защото за първи път се сблъскват с тях или от горчив опит. „Не искам“ се изрича в следствие на ниска самооценка развила се от поредици провали на детето. За да защити себе си то развива „непослушание“. Нали, по-лесно е да откажеш, отколкото да изпиташ отново чувството на провал, особено ако това е съпроводено с остро порицание?!
Единственият начин детето да превъзмогне негативния опит е родителят да вникне в проблема и случващото се, разбере страховете на детето и му покаже правилно и успешно решение. 
Веднъж появило се чувството на неувереност в собствените възможности провокира изричането на „не искам“, което родителите първосигнално тълкуваме като непослушание и нежелание. 
По-разумно е да не критикуваме детето за всяка негова стъпка и бъдем по-снизходителни към грешките му – нормално е децата да грешат, защото те тепърва се ориентират в света и се учат да бъдат хора. 
А дали ние не грешим? Нека не създаваме впечатлението у детето, че е без значение дали се старае или че светът е студен, несправедлив и самотен от семейното гнездо, в което вижда как постоянно неговите грешки се порицават, а родителят е властелин, който не реагира на своите и го остава безпомощно...

